Μάγκνους Κάρλσεν

Ο Σβεν Μάγκνους Όεν Κάρλσεν (Sven Magnus Øen Carlsen, 30 Νοεμβρίου 1990) είναι Νορβηγός σκακιστής γκραντ μαίτρ, ο οποίος σήμερα βρίσκεται στην κορυφή της παγκόσμιας κατάταξης. Στις 22 Νοεμβρίου 2013, μετά τη νίκη του με αντίπαλο τον Βισβανάθαν Άναντ με σκορ 6,5 - 3,5, ανακηρύχθηκε Παγκόσμιος Πρωταθλητής στο σκάκι. Έκτοτε έχει καταφέρει να υπερασπιστεί τον τίτλο του 4 φορές απέναντι στους Άναντ (2014), Σεργκέι Καριάκιν (2016), Φαμπιάνο Καρουάνα (2018) και Ίαν Νεπόμνιαστσι (2021). 

Έπαιξε το πρώτο του τουρνουά σε ηλικία 8 ετών και στις 26 Απριλίου 2004 έγινε ο τρίτος νεότερος γκρανμαίτρ στην ιστορία, σε ηλικία 13 ετών. Έπειτα από τις επιδόσεις του στο σκακιστικό τουρνουά της Ναντζίνγκ το 2009, αναρριχήθηκε στη διεθνή κατάταξη με 2.801 βαθμούς ΕΛΟ, όντας πλέον δεύτερος στον κόσμο. Το 2009 κατέκτησε το παγκόσμιο πρωτάθλημα γρήγορου σκακιού (μπλιτς) και έγινε ο νεότερος κάτοχος του εν λόγω τίτλου στην ιστορία. Την 1η Ιανουαρίου 2010 με τη δημοσίευση του νέου καταλόγου της FIDE έγινε ο νεότερος σκακιστής στην ιστορία που έφτασε στην κορυφή της βαθμολογίας της διεθνούς κατάταξης.It's official: Magnus Carlsen is number one!, Chessbase, accessed 02/01/2010  Τον Ιανουάριο του 2013 στην κατάταξη της FIDE ο Κάρλσεν έφτασε τους 2.861 βαθμούς Elo, ξεπερνώντας το προηγούμενο ρεκόρ του Γκάρι Κασπάροφ που ήταν 2.851 (Ιούλιος 1999).

 Παγκόσμιος Πρωταθλητής 

 2013 - Τσεννάι 
Την άνοιξη του 2013 ο 22χρονος Κάρλσεν επικράτησε στο Τουρνουά των Υποψηφίων απέναντι σε μεγαθήρια όπως ο Βλαντίμιρ Κράμνικ, κατακτώντας την 1η θέση της βαθμολογίας με 8,5 βαθμούς κι έτσι εξασφάλισε το εισιτήριο για τη διεκδίκηση του τίτλου του Παγκόσμιου Πρωταθλητή από τον επί 6 συναπτά έτη αδιαμφισβήτητο κάτοχό του, τον Ινδό Βισβανάθαν Άναντ. Στις 22 Νοεμβρίου 2013, στο Τσεννάι της Ινδίας, ανακηρύχθηκε Παγκόσμιος Πρωταθλητής νικώντας τον αντίπαλό του με σκορ 6,5 - 3,5 μετά από 10 παρτίδες (3 νίκες για τον Κάρλσεν και 7 ισοπαλίες).

 2014 - Σότσι 
Την επόμενη χρονιά, ο Κάρλσεν κλήθηκε να υπερασπιστεί τον τίτλο του αντιμετωπίζοντας και πάλι τον Άναντ. Στο μεγάλο τελικό που έλαβε χώρα στο Σότσι της Ρωσίας, ο Νορβηγός για ακόμη μία φορά επικράτησε του Ινδού με σκορ 6,5 - 4,5 μετά από 11 παρτίδες (3 νίκες για τον Κάρλσεν, 1 για τον Άναντ και 7 ισοπαλίες).

 2016 - Νέα Υόρκη 
Το 2016, ο διεκδικητής του τίτλου που αναδείχθηκε από το Τουρνουά των Υποψηφίων, ήταν ο 26 ετών Ρώσος Σεργκέι Καριάκιν. Ο τελικός που διεξήχθη στη Νέα Υόρκη ήταν ένας από τους πιο αμφίρροπους του θεσμού, αφού μετά από τις 12 παρτίδες που προβλέπονται σύμφωνα με τους κανονισμούς, το αποτέλεσμα ήταν ισόπαλο 6-6, με τον Καριάκιν να κερδίζει την 8η παρτίδα και τον Κάρλσεν τη 10η, ενώ όλες οι υπόλοιπες ήταν ισόπαλες. Έτσι ο τελικός οδηγήθηκε σε τάι μπρέικ (tie break) όπου ο νικητής θα προέκυπτε μετά από 4 παρτίδες ράπιντ (25 λεπτά για κάθε παίκτη με προσαύξηση 10 δευτερολέπτων σε κάθε κίνηση). Με το πέρας της διαδικασίας ο Μάγκνους Κάρλσεν αναδείχθηκε για 3η συνεχόμενη φορά Παγκόσμιος Πρωταθλητής επικρατώντας με σκορ 3-1 (2 νίκες για τον Κάρλσεν και 2 ισοπαλίες).

 2018 - Λονδίνο 
Στο Παγκόσμιο Πρωτάθλημα του 2018 στο Λονδίνο, ο Κάρλσεν βρέθηκε αντιμέτωπος με τον Αμερικανό Φαμπιάνο Καρουάνα. Για ακόμη μία φορά όπως και στον τελικό του 2016, μετά την ολοκλήρωση των 12 παρτίδων ανάμεσα στους δύο παίκτες δεν είχε αναδειχθεί Παγκόσμιος Πρωταθλητής, με το σκορ να διαμορφώνεται στο 6-6. Μάλιστα, και στις 12 παρτίδες οι δύο αντίπαλοι αναδείχθηκαν ισόπαλοι, κάτι που συνέβη για πρώτη και μοναδική φορά στην ιστορία του θεσμού. Στο τάι μπρέικ ο Κάρλσεν επικράτησε με 3-0 (3 νίκες σε ισάριθμες παρτίδες ράπιντ για τον Κάρλσεν χωρίς να χρειαστεί και 4η παρτίδα) στερώντας έτσι από τον Καρουάνα τη δυνατότητα να γίνει ο πρώτος Αμερικανός παγκόσμιος πρωταθλητής στο σκάκι μετά από 46 χρόνια (τελευταίος που το κατόρθωσε ήταν ο Μπόμπι Φίσερ το 1972). 

 2021 - Ντουμπάι 
Το επόμενο Παγκόσμιο Πρωτάθλημα ήταν αρχικά προγραμματισμένο για το 2020 αλλά αναβλήθηκε από τη FIDE για το επόμενο έτος, λόγω της πανδημίας του COVID-19. Ο Ρώσος Ίαν Νεπόμνιαστσι κέρδισε το Τουρνουά των Υποψηφίων, το οποίο ξεκίνησε το Μάρτιο του 2020, όμως διακόπηκε ενώ βρισκόταν σε εξέλιξη, εξαιτίας της πανδημίας, και ολοκληρώθηκε τον Απρίλιο του 2021. Στο Παγκόσμιο Πρωτάθλημα 2021, που έλαβε χώρα από τις 24 Νοεμβρίου έως τις 10 Δεκεμβρίου στο Ντουμπάι, ο Κάρλσεν νίκησε τον Νεπόμνιαστσι με σκορ 7,5 - 3,5 (4 νίκες ο Κάρλσεν και 7 ισοπαλίες σε 11 παρτίδες), κατακτώντας έτσι το 5ο του πρωτάθλημα στη σειρά.

 Η πορεία στην κορυφή - Θέση στη λίστα με τους 100 της FIDE 

 Βαθμολογικός κατάλογος Βαθμολόγηση Αγώνες Μεταβολή Παγκόσμια κατάταξη Ηλικία Ιανουάριος 2006  2625  40  +55  89  15 χρονών, 1 μήνα Απρίλιος 2006  2646  13  +21  63  15 χρονών, 4 μηνών Ιούλιος 2006  2675  27  +29  31  15 χρονών, 7 μηνών Οκτώβριος 2006  2698  46  +23  21  15 χρονών, 10 μηνών Ιανουάριος 2007  2690  11  −8  24  16 χρονών, 1 μήνα Απρίλιος 2007  2693  27  +3  22  16 χρονών, 4 μηνών Ιούλιος 2007  2710  19  +17  17  16 χρονών, 7 μηνών Οκτώβριος 2007  2714  25  +4  16  16 χρονών, 10 μηνών Ιανουάριος 2008  2733  37  +19  13  17 χρονών, 1 μηνών Απρίλιος 2008  2765  27  +32  5  17 χρονών, 4 μηνών Ιούλιος 2008  2775  16  +10  6  17 χρονών, 7 μηνών Οκτώβριος 2008  2786  31  +11  4  17 χρονών, 10 μηνών Ιανουάριος 2009  2776  17  −10  4  18 χρονών, 1 μήνα Απρίλιος 2009  2770  27  −6  3  18 χρονών, 4 μηνών Ιούλιος 2009  2772  12  +2  3  18 χρονών, 7 μηνών Σεπτέμβριος 2009  2772  10  0  4  18 χρονών, 9 μηνών Νοέμβριος 2009  2801  10  +29  2  18 χρονών, 11 μηνών Ιανουάριος 2010  2810  16  +9  1  19 χρονών, 1 μήνα Ιανουάριος 2013  2861  8  +13  1  22 χρονών, 1 μήνα
 Με έντονους χαρακτήρες, νέα θέση στη διεθνή κατάταξη

 Βιβλία και ταινίες 
 Agdestein, S. (2004). Wonderboy: how Magnus Carlsen became the youngest Chess Grandmaster in the world: the story of the games. Interchess. ISBN 90-5691-131-7.
 Ο πρίγκηπας του σκάκι (2005) Ταινία για τον Κάρλσεν, σε σκηνοθεσία του Έιβιντ Ασμπγιέρνσεν (Øyvind Asbjørnsen).princeofchess.comThe Prince of Chess (2005)

 Παραπομπές 

 Εξωτερικοί σύνδεσμοι 

 Πληροφορίες για τη βαθμολόγηση του παίκτη.
 Mega Magnus in Wijk aan Zee, ChessBase, 27 Ιανουαρίου 2004.
 World's youngest grandmaster, Aftenposten, 26 Απριλίου 2004.
 Magnificent Magnus, the world's youngest grandmaster, ChessBase, 30 Απριλίου 2004. An extensive interview.
 Προφίλ του σκακιστή , Chessdom.
 Ειδήσεις από το ChessBase.
 Συνέντευξη με τον Μάγκνους Κάρλσεν , Time.com.
 Chessgraphs.com rating history for Magnus Carlsen, graphed in comparison to other top chess players

Κατηγορία:Νορβηγοί Σκακιστές